सतगुरु जग्गी वासुदेव बाबाओं की सूची में एक प्रमुख नाम है। इनका ईषा फाउंडेशन ईषा बिजनेस प्राइवेट लिमिटेड नाम से उद्यम चलाता है। कपड़े, फल और स्वास्थ्य व सौंदर्य प्रसाधन इसकी बिक्री में प्रमुख हैं। कंपनी ग्रामीण क्षेत्रों तक अपनी पैठ बनाने की रणनीति बनाती रहती है। एक अन्य संत केरल की माता अमृतानंदमई मठ की अमृता लाइफ नामक कंपनी आयुर्वेदिक, इको-फ्रेंडली कॉस्मेटिक उत्पाद और आर्गेनिक खाद्य पदार्थ बेचने में आगे है। वर्तमान में इस कंपनी में साठ लोग काम करते हैं। इनके ब्रांड उत्पाद यूरोप तक में बेचे जाते हैं। केरल का ही एक अन्य आश्रम संतीगिरी अलग से अपना उद्योग प्रभाग चलाता है। इसके उत्पादों में बॉडी बिल्डिंग की दवाएं, कपड़े, आयुर्वेदिक दवाओं के अलावा कई अन्य उत्पाद हैं जिनका केवल बाहर निर्यात किया जाता है। व्यापारी बाबाओं की सूची में सबसे ताजा नाम गुरमीत राम रहीम सिंह का जुड़ा है, जिनका बिजनेस फिल्म उद्योग में चल रहा है। एक समाचार एजेंसी के अनुसार, इनकी मूवी एमएसजी द मैसेंजर और एमएसजी पार्ट-2 ने एक महीने में ही 395 करोड़ की कमाई की थी।